Gandia i l'IMAB celebren el Dia del Llibre amb una programació cultural per a totes les edats
23 abril 2025

## Gandia i l'IMAB celebren el Dia del Llibre amb una programació cultural per a totes les edats23 abril 2025Última actualització: 23 abril 2025

![](../gestion/img/e86c40ae2b35124d95d16a1d2ac937d67bb68e9129b23d7b2e9dd34a656107b4.jpg)  
  

Amb motiu de la celebració del Dia del Llibre, l’Ajuntament de Gandia, a través de l’Institut Municipal d’Arxius i Biblioteques (IMAB), ha organitzat una atractiva agenda d’activitats culturals que es desenvoluparan entre els dies 23 i 25 d’abril en diverses biblioteques i espais de la ciutat. Sota el lema “Llig, imagina i volaràs”, es convida la ciutadania a participar en propostes que fomenten la lectura, la creativitat i la convivència intergeneracional.

El programa comença el 23 d’abril amb dos esdeveniments destacats: a les 17:30 h, la Biblioteca Infantil i Juvenil acull el contacontes “Llig, imagina i volaràs”, impartit per Marta Pellicer, una activitat divertida per descobrir l’amor per la lectura entre criatures fantàstiques i lectores voraces. Més tard, a les 19:00 h, el Teatre Serrano serà l’escenari d'“Una escala qualsevol”, una representació teatral a càrrec de Romancers Teatre, amb textos de Rafa Gomar i direcció d’Arantxa Frasquet i Santi Gomar, que promet rialles i reflexió.

El dia 24, la Biblioteca Josep Piera de Beniopa oferirà el contacontes-taller “Un llibre”, basat en l’obra d’Hervé Tullet, impartit per Valeria Fernández, adreçat a xiquets i xiquetes a partir de 6 anys. El mateix dia, a les 19:00 h a la Biblioteca Central, Almudena Francés ens submergirà en “Els contes com les cireres: en traus un i la resta ixen enganxats”, una narració encadenada de contes dirigida al públic adult.

La programació conclourà el 25 d’abril amb dues activitats: al matí, a les 11:00 h, se celebrarà a la Biblioteca de Santa Anna un taller de jocs educatius a càrrec de Mayte Calafat Frasquet, pensat per a menors a partir de 5 anys. A la vesprada, a les 17:30 h, Valeria Fernández repetirà el contacontes-taller “Un llibre” a la Biblioteca de Benipeixcar·Raval.

Totes les activitats són d’accés gratuït, tot i que algunes requereixen inscripció prèvia a causa de l’aforament limitat. Per a més informació i reserves, es pot contactar amb les biblioteques organitzadores o via WhatsApp al 678 83 74 02.

**Visita a les llibreries**

L’alcalde de Gandia, **José Manuel Prieto**, acompanyat per la regidora delegada de l’IMAB, **Balbina Sendra**, ha visitat aquest matí algunes de les llibreries de la nostra ciutat per felicitar els llibreters en una jornada tan especial.

Després de la visita, Prieto ha recomanat a la població que s’acoste a les llibreries de la ciutat: “Sempre és un plaer visitar-les i deixar-se caure per totes les vides i històries que hi ha als llibres”, i ha recordat que “una ciutat que llig és una ciutat i una societat més forta”.

Per la seua banda, Sendra ha destacat que Gandia compta amb una àmplia programació d’activitats al voltant dels llibres que va més enllà d’aquesta jornada. “Som una ciutat literària, capital cultural i per aquesta raó, els llibres són protagonistes diaris de la programació cultural de la ciutat”.

[Twittear](https://twitter.com/share)